કુલપતિના અમૃત વચનો સાંભળી હર્ષિત થયેલી દુર્ગન્ધાએ તેમના ચરણોમાં નમસ્કાર કર્યા. ત્યારબાદ શત્રુંજય અને ગિરનારનું સ્મરણ કરતાં – કરતાં તે શત્રુંજય પહોંચી. ગિરિરાજની ભક્તિ કરી તથા ઋષભદેવ પરમાત્માની ભાવથી પૂજા કરી તેણે રૈવતગિરિ તરફ પ્રયાણ આદર્યું. રૈવતગિરિની શીતળ છાયામાં આવી તેણે ઉત્તરદિશા તરફના માર્ગથી આરોહણ કર્યું. પરંતુ ભારે કર્મી તે દુર્ગંધાને ગજ્પદકુંડમાં સ્નાન કરવા માટે કે જિનભવનમાં પ્રવેશ કરતાં અટકાવાઈ. દુર્ગંધને કારણે તે પ્રવેશ પામવા અસમર્થ બની ત્યારે ગજ્પદકુંડમાંથી બહાર લવાયેલા પવિત્ર જળ વડે નિત્ય સ્નાન કરવાથી સાતમાં દિવસે તે દુર્ગન્ધાનું દુર્ગંધપણું સંપૂર્ણ પણે નાશ પામ્યું અને સુગંધીપણાને પામી. ત્યારબાદ ગજ્પદકુંડમાં સ્નાન કરી ખૂબ ભક્તિભાવપૂર્વક જિનેશ્વર પરમાત્માની પૂજા કરવા ગઈ.